
Moj suprug gleda filmove u kojima ima razvrata i nemorala, a vidim da zna otići i na porno internet-stranice, iako klanja beš-vakat. Razgovarala sam s njim i on se pravda govoreći da su to samo slike, te da to nije grijeh i da on kada vidi golotinju uživo obara svoj pogled. Da li da ga i dalje upozoravam ili da ga pustim na miru, jer, on, uistinu, na ulici obara pogled?


* 
* 
* 
* 
* 
* 
* 

 
Suprug gleda nemoralne filmove

Da vas Allah, dž.š, pomogne u dobru i odvrati od svakog zla. Divno je kada ljudi jedni druge podupiru u dobru, a odvraćaju od zla. Posebno je korisno kada supružnici brinu jedno o drugom i kada jedno drugo potpomažu u dobru. Naravno, ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** je vrlo lukav. Zamislite koliko je njegovo iskustvo u zavođenju ljudi na stranputicu i griješenje s obzirom da to radi od nastanka ljudskog roda i to mu je jedini i stalni posao.


Izgovor kojim se koristi Vaš muž došapnuo mu je šejtan. Vaš muž treba da zna da će gledanjem slike opasti stepen imuniteta koji ima, oslabiti njegov ***[iman](https://pitajucene.com/search/iman/questions/ "Pretraži pitanja o Imanu")***, tako da će vremenom i gledanje uživo postati normalno. To su sve koraci ka nemoralu, a Allah, dž.š, nije zabranio samo nemoral, nego svaki korak koji vodi ka njemu. Upravo zbog toga i dalje savjetujte svoga muža. Musliman ne smije činiti nijedan korak koji vodi ka tome, a gledanje pornografije i amoralnih filmova nije samo jedan korak. To su koraci i to veliki. Eksperimentalno je dokazano da muški mozak zablokira nekoliko sekundi kad na trenutak vidi nagu žensku osobu. Zbog toga je u Evropi pokrenuta kampanja da se zabrani golotinja na bilbordima pored autoputeva, jer uzrokuje saobraćajne nesreće. Gledanje pornografije sigurno šteti zdravlju jer to savremena istraživanja jasno pokazuju.


To je, sigurno, jedan od razloga zbog kojeg je Allah, dž.š, propisao pokrivanje stidnih mjesta, a kod žene je cijelo tijelo stidno mjesto, osim lica i šaka, i naredio obaranje pogleda, kako muškarcima tako i ženama. Zbog toga, ako Vaš muž želi biti dobar musliman, a sigurno želi, neka Vas posluša i prestane gledati pornografiju. Neka zna da u svoje čiste i čestite supruge ima sve što imaju druge žene, pa neka uživa u svome halalu. Neka sebi ne dopusti da gleda prenosioce side i ostalih bolesti koji ljudskom rodu nisu donijeli nikakvo dobro, nego mu donose zlo i destrukciju. Neka gleda svoj ***[halal](https://pitajucene.com/search/halal/questions/ "Pretraži pitanja o halalu")***. Da vas Allah, dž.š, sačuva svakog zla. Amin!


Na pitanje odgovorio: dr. ***[Šukrija Ramić](https://pitajucene.com/search/%C5%A0ukrija+Rami%C4%87/answers/?page=2 "Pretraži odgovore od Šukrija Ramić")***  

Preuzeto sa stranice <http://www.n-um.com>


